Հրեշների կորպորացիա

Հրեշների կորպորացիա (անգլ.՝ Monsters, Inc), «Disney Enterprises Inc» և «Pixar Animation Studios» ամերիկյան ընկերությունների լիամետրաժ մուլտֆիլմը։ 2002 թվականին կայացած «Օսկար» մրցանակաբաշխության «լավագույն երգ» անվանակարգի հաղթողն է՝ If I Didn’t Have You (Եթե չունենամ քեզ) երգով։ Մուլտֆիլմի բյուժեն կազմել է մոտ 115 միլիոն դոլար։ Պրեմիերան ԱՄՆ-ում կայացել է 2001 թվականի հոկտեմբերի 28-ին, իսկ Ռուսաստանում՝ 2002 թվականի մարտի 21-ին։ 2012 թվականի դեկտեմբերի 19-ին ԱՄՆ-ում, իսկ 2013 թվականի հունվարի 17-ին Ռուսաստանում մուլտֆիլմը ներկայացվել է 3D տարբերակով։


== Սյուժե ==
Զուգահեռ իրականության մեջ է գտնվում Մոնստրոպոլիս քաղաքը, որը բնակեցված է հրեշներով։ Իրենց էլեկտրաէներգիայով ապահովելու համար հրեշներն օգտագործում են երեխաների ճիչերը։ Այդ իսկ պատճառով Մոնստրոպոլիսում գործում է մի ձեռնարկություն՝ «Հրեշների ֆաբրիկան», որտեղ հատուկ դռների միջով  հրեշները մտնում են երեխաների սենյակները, վախեցնում են նրանց և ստանում էլեկտրաէներգիա։ Երբ երեխան ճչում է, նրա ձայնը մտնում է հատուկ բալոնների մեջ, որտեղից էլ հետագայում ստացվում է էներգիան։ Կորպորացիայում ամենաշատ վախ հավաքած և առաջին հորիզոնականում գտնվող հրեշը համարվում է Ջեյմս պի Սալիվանը՝ Սալլին, որն աշխատում է իր օգնական Մայք Վազովսկիի հետ։ Առաջին հորիզոնականն զբաղեցնելու համար Սալիի հետ պայքարի մեջ է մտած նաև հրեշ-քամելեոն Ռենդալ Բոգսը, որն ամեն կերպ ցանկանում է առաջ անցնել Ջեյմսից և զբաղեցնել առաջին տեղը։ Հենց այդ ժամանակ ֆաբրիկայի տնօրեն Հենրի Ջեյ Վոդոնգ 3-րդն ասում է, որ շուտով քաղաքը կհայտնվի էներգիական ճգնաժամի մեջ, իսկ դրանից դուրս գալու համար անհրաժեշտ են ավելի շատ երեխաներ, որոնք կվախենան հրեշներից։
Հրեշների ֆաբրիկայում գործում է մի օրենք, ըստ որի երեխաներն իրավունք չունեն հայտնվել իրենց աշխարհում։ Առաջին հերթին նրանք վտանգավոր տոքսիններ են արտադրում, որոնք վտանգավոր են հրեշների համար, իսկ նրանց ճիչերն ունակ են փչացնել ֆաբրիկայի էլեկտրականությունը։
Մի անգամ աշխատանքային օրվա ավարտին Մայքը մոռանում է շատ կարևոր փաստաթղթեր և խնդրում է Սալիին բերել դրանք։ Վերադառնալով ֆաբրիկա Սալին տեսնում է, որ այնտեղ մի դուռ է մնացել (երբ հրեշը դուրս է գալիս երեխայի սենյակից, նրա օգնականն արագ դուռն ուղարկում է պահեստ)։ Մտածելով, որ հրեշներից մեկը մնացել է սենյակում, Սալլին դուռը կիսով չափ բացում է, բայց այնտեղ ոչ մեկին չի գտնում։ Փակելով դուռը, հանկարծ տեսնում է, որ ֆաբրիկայում փոքր աղջիկ է հայտնվել։ Նա անմիջապես փորձում է աղջկան ետ ուղարկել, սակայն բոլոր փորձերն ապարդյուն են անցնում և նա փոքրիկին գցում է պայուսակի մեջ, որպեսզի նրան ոչ մեկ չտեսնի, բայց հենց այդ ժամանակ հայտնվում է Ռենդալը և երեխայի դուռն ուղարկում պահեստ։ Դրանից հետո Ջեյմսը վերցնում է երեխային և գնում ռեստորան՝ Մայքի մոտ, որտեղ նա նշում էր ընկերուհի Սելիի ծննդյան օրը, սակայն չի կարողանում Մայքին ասել երեխայի մասին։ Հանկարծ աղջիկը դուրս է գալիս պայուսակի մեջից և սկսում վազվել։ Հրեշները նրան տեսնելով խուճապի են մատնվում և փախչում ռեստորանից, իսկ Մայքն ու Ջեյմսը երեխային տանում են իրենց տուն։ Սկզբում նրանք շատ են վախենում աղջկանից, որին Մայքն անվանում է «Բու», իսկ հետո երեխայի լացից անջատվում է տան հոսանքը։ Փորձելով աղջկան հանգստացնել, Մայքը նրան մի պահ ծիծաղեցնում է, որից էլ ամբողջ համայնքի էներգիան լիովին լիցքավորվում է։ Դրանից հետո Մայքը փորձում է պլան մշակել, թե ինչպես կարող են Բուին ետ վերադարձնել և այդ ընթացքում Սալլին հասկանում է, որ երեխան այդքան էլ վախենալու չէ։ Նա երեխային քնեցնում է իր մահճակալում, իսկ հետո Մայքին առաջարկում իր պլանը՝ վերադառնալ ֆաբրիկա և գտնել Բուի դուռը։
Բազմաթիվ փորձություններից հետո Մայքին և Սալիին հաջողվում է երեխային ետ վերադարձնել իր տուն։ Այդ ընթացքում նրանք պարզում են նաև, որ գործարանի տնօրենն ու Ռենդալը համագործակցում են միմյանց հետ և ցանկանում են իրենց վերցնել գործարանը։ Տեսնելով դա հատուկ ջոկատի գլխավորը՝ Ռոզը ձերբակալում է ֆաբրիկայի տնօրեն Վոդոնգին, իսկ Ռենդալն այդ ժամանակ չկարողանալով դռների միջով վերադառնալ ֆաբրիկա՝ մնում է մարդկային աշխարհում։ Հետագայում ֆաբրիկան աշխատում է ոչ թե երեխաների լացով, այլ ծիծաղով։


== Արտաքին հղումներ ==
«Հրեշների կորպորացիան»(անգլ.) ֆիլմը Internet Movie Database կայքում
«Հրեշների կորպորացիան»(անգլ.) ֆիլմը allmovie կայքում:
«Հրեշների կորպորացիան»(անգլ.) ֆիլմը Rotten Tomatoes կայքում
««Հրեշների կորպորացիան»»(անգլ.) ֆիլմը Metacritic կայքում:
«Հրեշների կորպորացիան»(անգլ.) ֆիլմը Box Office Mojo  կայքում


== Ծանոթագրություններ ==